recursal/SuperWikiNEXT-32B huggingface dataset:
**Mayor and Commonalty and Citizens of the City of London**  


---

**City of London Corporation**

**Wapen van die City of London**

---

**Wapen van die   
City of London Corporation**

---

**Kenteken van die   
City of London Corporation**

---

**Guildhall, City of London,  
setel van die City of London Corporation**

Die Groot Saal (*Great Hall*) in Londen se *Guildhall* (Gildehuis), die tradisionele seremoniële en administratiewe sentrum van die *City of London Corporation*
Lord Mayor William Russell
Die **City of London Corporation**, amptelik en wetlik die **Mayor and Commonalty and Citizens of the City of London**, is die munisipale regeringsliggaam wat die *City of London* administreer - die historiese middestad van Londen waar tans 'n groot deel van die Verenigde Koninkryk se finansiële sektor saamgetrek is.

Om verwarring met die strategiese bestuursliggaam vir Groter Londen, die *Greater London Authority (GLA)*, te voorkom, is die korporasie se vroeëre naam (*Corporation of London*) in 2006 gewysig. Die *City of London Corporation* maak daarop aanspraak dat dit die oudste verkose plaaslike regering ter wêreld is. Sy historiese wortels strek terug tot die 12de eeu toe Londen se belangrikheid as handelsentrum vir Engeland so groot was dat die Kroon aan Londenaars hul eie plaaslike regering toegestaan het.

Vandag het sowel bewoners van die *City of London* of *Square Mile*, soos dit dikwels genoem word, asook ondernemings stemreg in plaaslike verkiesings. Naas sy funksies as plaaslike regeringsliggaam, wat min of meer met dié van ander administratiewe stadsdistrikte in Groter Londen, die *Boroughs*, ooreenkom, sien die *City of London Corporation* ook na die belange van die finansiële bedryf om. Sy jaarliks verkose hoof, die Lord Mayor, tree as internasionale ambassadeur vir dié bedryf en as leier van afvaardigings van Britse sakelui in die buiteland op. Dié amp word sedert 9 November 2019 beklee deur William Russell.

Die korporasie se Latynse leuse is *Domine Dirige Nos* ("Lei U ons, o Heer!"). Sy bates is in 2012 op £1,3 miljard beraam. Die City of London se *Liberties and Customs* word gewaarborg in klousule 9 van die Magna Carta van 1297. Interessant genoeg moet die Britse monarg formeel die Lord Mayor se toestemming vra voordat hy of sy die City mag betree. Toegang word steeds verleen.
**Daniel Streicher Badenhorst** (6 Desember 1967 – ), ook bekend as **Daantjie Badenhorst** en **Daantjie Dinamiet**, is 'n Suid-Afrikaanse TV-vasvraprogramwenner, joernalis en Aspergersindroom-bewustheidsaktivis. Hy is die wenner van die 24ste seisoen van *Noot vir Noot*, 'n musiekvasvraprogram, asook van die 2005-uitgawe van *Flinkdink*, 'n Afrikaanse algemene kennisvasvraprogram.

Badenhorst is in Pietermaritzburg gebore as een van vier kinders. Hy het gematrikuleer aan Hoërskool Waterkloof, Pretoria, in 1985. Na sy studies het hy by die Suid-Afrikaanse Staatsdrukker in Pretoria gaan werk.

In 2004 het hy ingeskryf vir *Noot vir Noot* en dadelik geskiedenis gemaak nadat hy die maksimum van ZAR 10 000 oortref het voor die einde van die program. Dit was die eerste keer dat dit in die program se geskiedenis gebeur het. Sy totale prysgeld in *Noot vir Noot* vir die aand was ZAR 26 075. Badenhorst se vertoning in die program het wye reaksie uitgelok en baie artikels oor hom het in koerante en tydskrifte verskyn, insluitende *Huisgenoot* en *You*. Tydens die seisoen van *Noot vir Noot* het Badenhorst ZAR 77 200 gewen, wat 'n rekord was. In dié tyd is hy 'n pos van subredakteur by *Beeld* aangebied wat hy aanvaar het.

As gevolg van sy vertoning op *Noot vir Noot* is hy uitgenooi om deel te neem aan die 2005 uitgawe van die *Flinkdink*-vasvraprogram, wat hy ook gewen het. Sy faam het hom ook 'n rol besorg in 'n Suid-Afrikaanse Chevrolet Aveo-advertensie.

Badenhorst is Afrikaanssprekend maar kan ook Engels, Frans en Duits vlot praat. Sy eerste boek, 'n verhaal *Net een wenner* is in 2005 deur *Praag* gepubliseer. Badenhorst is getroud en het twee kinders, Dirk (gebore op 12 Julie 2004) en Suzanne (gebore op 28 Mei 2007).

Badenhorst ly aan Aspergersindroom, 'n vorm van Outisme. Vandat hy 'n openbare figuur is, het hy aktief begin om die publiek meer bewus te maak van die toestand.
|  |  |
| --- | --- |
|  | *Vrywaring: Die mediese inligting verskaf op Wikipedia dien slegs as 'n riglyn en dra geen waarborg van feitelike korrektheid nie. Enige vrae of klagtes oor u persoonlike gesondheid behoort na 'n dokter verwys te word.* |

**Masels-entstof** is 'n entstof wat masels voorkom. Immuniteit teen masels word ontwikkel na toediening van een of twee dosisse van die entstof. As meer as 92% van 'n bevolking ingeënt is, is daar gewoonlik nie meer 'n uitbreek van masels nie. Dit kan egter weer voorkom as die inentingsvlakke daal. Die effektiwiteit van die entstof duur baie jare, maar dit is onduidelik of dit mettertyd minder effektief raak. Die entstof kan ook teen masels beskerm as dit binne 'n paar dae na blootstelling aan masels gegee word.

Die entstof is oor die algemeen veilig, selfs vir mense met MIV-infeksie. Newe-effekte is gewoonlik lig en van korte duur. Dit kan pyn op die plek van inspuiting of ligte koors insluit. Anafilakse ('n ernstige allergiese reaksie) is in ongeveer 3,5 tot 10 gevalle per miljoen dosisse gedokumenteer. Die voorkoms van Guillain-Barré-sindroom (vinnige spierverswakking veroorsaak deur die immuunstelsel wat die perifere senuweestelsel beskadig), outisme en inflammatoriese dermsiekte word nie verhoog deur inenting teen masels nie.

Entstof teen pokke
Die entstof is op sigself beskikbaar en in kombinasies soos die MMR-entstof ('n kombinasie met die inenting teen rubella en pampoentjies) of die MMRV-entstof ('n kombinasie van MMR met die waterpokkies-entstof). Die inenting teen masels is ewe effektief in alle formulerings om masels te voorkom, maar newe-effekte wissel na gelang van die kombinasie. Die Wêreldgesondheidsorganisasie (WGO) beveel aan dat maselsinspuiting op nege maande ouderdom gegee word in gebiede ter wêreld waar die siekte algemeen is, of op twaalf maande waar die siekte nie algemeen voorkom nie. In Suid-Afrika word die entstof teen 6 maande en 12 maande volgens die inentingskedule voorgeskryf. Inenting teen masels is gebaseer op 'n lewendige maar verswakte stam van masels. Dit kom as 'n gedroogde poeier wat met 'n spesifieke vloeistof gemeng word voordat dit onder die vel of in 'n spier ingespuit word. Verifiëring dat die entstof doeltreffend was, kan deur bloedtoetse bepaal word.

Inenting teen masels is die eerste keer in 1963 ingestel. Ongeveer 85% van kinders wêreldwyd het hierdie entstof vanaf 2013 ontvang. In 2015 het ten minste 160 lande twee dosisse voorsien in hul roetine-immunisering. Dit is op die Wêreldgesondheidsorganisasie se lys van essensiële medisyne, die veiligste en doeltreffendste medisyne wat in 'n gesondheidstelsel benodig word.

Sien ook
--------

* Entstofhuiwering
Bief Stroganoff
**Bief Stroganoff** of **Beesvleis Stroganoff** is 'n vleisgereg van Russiese oorsprong wat uit gebraaide beesvleisrepe in 'n suurroomsous met uie en sampioene bestaan en op rys of noedels bedien word. Dit is lank reeds een van die gunstelinggeregte in die internasionale kookkuns. 'n Verskeidenheid weergawes met alternatiewe bestanddele word in kookboeke gelys.

Oorsprong
---------

Die gereg het sy oorsprong in Rusland, maar daar is 'n verskeidenheid verhale oor hoe dit bekendheid in die weste verwerf het. Moontlik was dit 'n kookwedstryd, wat in die laat 19de eeu in Sint Petersburg gehou is en waartydens dit as wenner bepaal is, waardeur Bief Stroganoff die belangstelling van Westerse sjefs gewek het. Die gesaghebbende Franse *Larousse Gastronomique* verwys na Charles Brière, 'n Franse sjef wat teen die einde van die 19de eeu in Sint Petersburg werksaam was en die gereg tydens 'n Franse kookwedstryd in Parys bekend gestel het.

Elena Molochowetz se Russiese kookboek van 1861 noem 'n gereg met die naam *Govjadina po-strogonovski* - 'n soort beesvleis-ragout wat met 'n mosterdsous bedien word. Die beesvleis word hier in blokkies gesny, in botter gebraai en in die sous geplaas. Die suurroom, waarmee die sous verfyn word, verwys na die Oos-Europese kookkuns. Sampioene of suur komkommers word egter nie as bestanddele gelys nie. 

Die eerste Franse beskrywing is in Auguste Escoffier se *Guide Culinaire* van 1903 gepubliseer. Die gereg is na die Russiese adellike gesin Stroganoff vernoem en word in anekdotes sowel aan graaf Grigori Alexandrowitsj Stroganoff (1774-1857) asook graaf Sergei Grigorjewitsj Stroganoff toegeskryf wat in 1923 in Paryse ballingskap oorlede is. 'n Derde kandidaat as naamgewer is Aleksander Graaf Stroganoff (1795-1891), 'n diplomaat en kunsversamelaar wat vanaf 1865 die burgemeester van Odessa was.

Metode
------

Beesvleis-filet word in blokkies of repies gesny, oor hoë hitte kort in botter gebraai en in 'n sous van goudgeel gebraaide uie en vleissop geplaas wat afsonderlik berei en met suurroom en meel gebind word. Afhangende van die resep word die sous met sampioene, komkommers, rooi beet (wat almal fyn gesny moet word), mosterd, paprika, estragon, asyn of suurlemoensap en sjerrie, konjak of witwyn verfyn. Nadat die vleis met sous vermeng is, moet dit nie verder verhit word nie en behoort dadelik bedien te word.

Bief Stroganoff word gewoonlik met rys, aartappelgeregte soos krokette of slaptjips, of noedels (bv. spätzle) bedien.
**Reggio Emilia** (of **Reggio nell'Emilia**) is 'n stad in die Italiaanse streek Emilia-Romagna en hoofstad van die provinsie *Reggio nell'Emilia*. Die stad beskik oor 163.928 inwoners.

Die stad in die Povlakte is van Romeinse oorsprong. Dit is in 175 v.C. opgerig onder die naam *Regium Lepidi*, en is vernoem na die oprigter daarvan, Marcus Emilius Lepidus. Die naam *Reggio* was vir eeue lank in gebruik gewees tot die unifikasie van Italië, sonder toevoeging van *nell'Emilia*. Om verwarring te voorkom met die stad *Reggio* in Calabria is die stad hernoem na *Reggio nell'Emilia*.

Die historiese binnestad is oorwegend middeleeus. Die *Piazza Camillo Prampolini* is die hart van die stad; hier staan onder meer die domkerk en die *Palazzo Comunale*. Die Cispadaanse Republiek word in 1797 in die gebou uitgeroep. Daar is ook 'n vlag vir die nuwe republiek gekies: groen, wit en rooi, die huidige nasionale vlag van Italië. 'n Ander belangrike monument is die basiliek *San Prospero* met sy karakteristieke agthoekige toring. Die belangrikste weg is die historiese *Via Emilia* wat die stad van wes na oos deurkruis.

Die katedraal is eers in die 16de eeu voltooi.

Die *frazione* Sesso en Ville di Reggio Emilia maak deel uit van die munisipaliteit.

Sport
-----

*AC Reggiana 1919* is die professionele sokkerspan van Reggio Emilia en speel in die MAPEI Stadion - Città del Tricolore. *AC Reggiana 1919* het op die hoogste Italiaanse vlak, die Serie A gespeel. Die stadion speel ook gasheer vir *US Sassuolo* van die naburige Sassuolo.

Persone wat gebore is in Reggio nell'Emilia
-------------------------------------------

* Ludovico Ariosto (1474-1533), digter, toneelskrywer en howeling aan die hertogelike hof van Ferrara, skrywer van *Orlando Furioso*
* Angelo Secchi (1818-1878), astronoom en geestelike
* Silvio d'Arzo (1920-1952), skrywer
* Serge Reggiani (1922-2004), Franse akteur
* Romolo Valli (1925-1980), akteur
* Mauro Baldi (1954), Formule 1-bestuurder
* Zucchero (1955), sanger en musikant
* Sergio Campana (1986)
* Hachim Mastour (1998), Marokkaanse sokkerspeler

* Die Ou StadDie Ou Stad
* ToringToring
* Uitsig oor die stadUitsig oor die stad
* StadsmuurStadsmuur

Susterstede
-----------

* Chisinau, Moldawië
* Rio Branco, Brasilië

Notas
-----

|  |  |
| --- | --- |
| Hierdie artikel is in sy geheel of gedeeltelik vanuit die Nederlandse Wikipedia vertaal. | 

Klik vir info oor hierdie sjabloon.
 |
Die **Mashu-etnologiemuseum** van die Universiteit van KwaZulu-Natal in Durban vertoon voorbeelde van die stoflike kultuur van die inheemse bevolking van Suider-Afrika. Dit het tot ‘n internasionaalbekende navorsingsinstelling vir volkekundiges ontwikkel.

Tsjaka se ivoorarmband is die pronkstuk in die groot versameling kralewerk. So ook is daar geelkoperkrale, halskettinkies, halsbande, ‘n Ovambo-koperenkelband en ‘n Ovambo-rok gemaak uit volstruiseierdopkrale. Houtsneewerk soos maskers en grasweefwerk soos eet- en slaapmatte is te sien. Xilofone en ‘n wye verskeidenheid snaarinstrumente word uitgestal. Baie ystersmeewerk en ornamente soos skoffels, Tonga-visvangspiese, graafklippe van die Boesmans, pyle, boë, knopkieries, assegaaie en skilde is te besigtig. ‘n Wye verskeidenheid boeke oor die etnologie is beskikbaar. Alhoewel daar nie baie relevante foto’s is nie, is daar 250 skilderye deur Barbara Tyrrell met verklarende aantekeninge wat die gewoontes, rituele, seremoniële drag en die sosiale drag van die inheemse mense van die suidelike deel van Afrika uitbeeld.

Die museum dra die naam van die suikerpionier Marshall Campbell.

Lees ook
--------

* Campbell-versamelings

Bibliografie
------------

* Duggan, J.F.: Killie Campbell se weergalose kultuurnalatenskap. In: Lantern. Tydskrif vir Kennis en Kultuur. Jaargang 13, nr. 3, Maart 1974.
* phambo.wiser.org.za
*Hierdie artikel handel oor die dorpie in die Noord-Kaap. Vir die stad in Mpumalanga, sien Witbank.*

**Witbank** is 'n klein dorpie aan die Oranjerivier in die Noord-Kaap.

Die nedersetting lê wes van Pella, noordwes van Aggeneys, tussen die T’Koeriesberge en die T’Koeriesrivier en by 28°51′47″S 18°40′9″O﻿ / ﻿28.86306°S 18.66917°O﻿ / -28.86306; 18.66917. Noord van die dorpie is Marteneiland en Krapohleiland in die Oranjerivier.

Dit bestaan uit 'n 80 huise en die meeste inwoners het hulle met die onafhanklikwording van Namibië hier gevestig. Landbou en veeteelt skep beperkte werksmoontlikhede en sommige mense werk in die sinkmyne van Aggeneys. Wit kwarts kom by Witbank voor.

Hier is enkele huiswinkeltjies, maar petrol is nie te koop nie. By die riviermond is die kampeerterrein bekend as Die Groot Melkhoutboom. Dit is gewild by die 4x4-entoesiaste.

Let Wel
-------

Hierdie Witbank moet nie met Witbank in Mpumalanga verwar word nie.

Bibliografie
------------

* www.namakwa4X4.com
Die paleis van Phaistos
**Phaistos** (ook: *Phaestus,* Grieks : Φαιστός, *Phaistos,* in die Moderne Grieks as **Festos** uitgespreek en daarom soms ook so getranslitereer), is die naam van 'n belangrike uitgrawing in die gemeente Faistos naby Timbaki aan die suidekant op die eiland Kreta, veral bekend as gevolg van 'n paleis uit die Minoïese tydperk. Dit is in die munisipaliteit Timbaki, op die Messara-vlakte, geleë. In Phaistos is die geheimsinnige Skyf van Phaistos gevind (nou in die Nasionale Museum van Heraklion).

Die uitgrawing van Phaistos is minder bekend (en baie stiller) as Knossos en is in die suide van Kreta, ses kilometer van die kus af, geleë. Phaistos is ook kleiner as Knossos en is nie herstel of herbou nie. Vanweë die ligging op 'n heuwel, is die uitsig besonders mooi. Die paleis het die eens digbevolkte Messara-vlakte uitkyk. Daar is eintlik twee paleise hier: die eerste is vernietig tydens 'n groot ramp omstreeks 1400 v.C. Waar die eerste paleis 'n "koninklike" woning was, het die tweede die tuiste geword van 'n "onderkoning", en nie veel meer as 'n administratiewe sentrum nie.

In die klassieke periode is daar 'n nuwe stad op die ou plek gebou, maar in die Romeinse tyd is dit deur Knossos en die nabygeleë Gortys oorrompel.
Kaart van die benaderde omvang van die kentum- (blou) en satem-tale (rooi)
Die **Satem-tale** is genoem na die Avestiese woord satəm (honderd). Dit vorm 'n subgroep van die Indo-Europese tale, saam met die Kentum-tale. Veral die oostelike Indo-Europese tale behoort tot die subgroep, met die uitsondering van Togaars (in Wes-China) wat tot die Kentum-groep behoort.

Die benaming word ontleen aan die verskynsel dat die Indo-Europese tale onder te verdeel is in een groep waarby die woord vir die getal *100* met velare of palatale plofklank begin (byvoorbeeld *k*), en in een groep waarby die woord vir *100* met 'n alveolêre of 'n palato-alveolêre frikatiewe klank begin (byvoorbeeld *s* of *sj*).

Satem-tale (100)
----------------

* Russies  ***s**to*
* Litaus  ***š**imtas*
* Avesties  ***s**atəm* (Persies  ***s**at*)

Die Satem-tale is (in chronologiese volgorde):

* Indo-Iranse tale
	+ Indiese tale
	+ Iranse tale
* Armeens
* Slawiese tale
* Baltiese tale
* Albanees

(Enkele ander Indo-Europese tale kan nie in een van die twee subgroepe geplaas word nie)

Kentum-tale (100)
-----------------

* Latyn  ***c**entum*
* Iers  ***c**et*
* Togaars  ***k**ant*
* Grieks  *he**k**aton* (die toevoeging van *he-* is 'n uitsonderlike verskynsel)
* Goties  ***h**und* (die *h*-klank is ontstaan uit 'n gewysigde *k*)


|  |
| --- |
| Indo-Europese tale > **Satem-tale** |
**Sint-Genesius-Rode** (Nederlands: [sɪnt xeːˌneːsɪjɵs ˈroːdə] luister (hulp·inligting), Frans: *Rhode-Saint-Genèse* [ʁɔd sɛ̃ ʒəˈnɛːz]) is 'n stad in die Nederlandstalige Belgiese provinsie Vlaams-Brabant met 'n oppervlak van 22,77 vierkante kilometer en 'n bevolking van sowat 18 000 (2013). Sint-Genesius-Rode is een van die voorstede van die Belgiese hoofstad Brussel, wat Franse taalfasiliteite aanbied, alhoewel dit in die Nederlandstalige gewes Vlaandere lê.

Bevolking
---------

Tans is sowat sestig persent van die bevolking Franstalig, terwyl veertig persent Nederlands praat. Daar is ook minderhede van EU-burgers (veral medewerkers van internasionale ondernemings en organisasies) en Amerikaners.

Geskiedenis
-----------

Vanweë sy ligging tussen Brussel en Waals-Brabant en ook danksy die spoorwegverbinding tussen Brussel en Eigenbrakel (Frans: Braine-l'Alleud) vestig talle Brusselaars en Wale hulle in die 20ste eeu in Sint-Genesius-Rode. In 1963 kry die stad taalfasiliteite vir sy Franstalige bewoners. Die stad word in 1995 deel van die nuwe provinsie Vlaams-Brabant.
In metadata is 'n **sinoniemring** of **sinstel** 'n groep data-elemente wat vir die doeleindes van inligtingonttrekking as semanties ekwivalent beskou word. Hierdie data-elemente kom dikwels in verskillende metadatarregisters voor. Hoewel 'n groep terme as ekwivalent beskou kan word, berg metadataregisters die sinonieme by 'n sentrale plek wat bekend staan as die voorkeurdata-element.

Volgens WordNet is 'n *sinstel* of sinoniem gedefinieer as 'n stel of versameling bestaande uit een of meer sinonieme wat in bepaalde kontekste uitruilbaar is sonder om die waarheidswaarde van die stelling waarin hulle ingebed is, te verander.

Voorbeeld
---------

Die volgende word as semanties ekwivalent beskou en vorm 'n sinoniemring.

```
foaf:person
gjxdm:Person
niem:Person
sumo:Human
cyc:Person
umbel:Person
```

Let op dat elke data-element twee komponente het:

1. **Naamruimtevoorvoegse**l wat 'n kort skryfwyse ("snelskrif") vir die naam van die metadataregister is
2. **Data-elementnaam** wat die naam van die objek in elk van die onderskeie metadataregisters is

Uitdruk van 'n sinoniemring
---------------------------

'n Sinoniemring kan uitgedruk word as 'n reeks stellings in die Web Ontology Language (OWL) deur gebruik te maak van die `classEquivalence` of die `propertyEquivalence` of  die instansie-ekwivalensiestelling – die `sameAs` eienskap.

Sien ook
--------

* Metadata
* Woordeskatgebaseerde transformasie
* Dataverwysingsmodel
* WordNet
Sir Simon Rattle, 23 Junie 2006.
**Simon Denis Rattle** (\* Liverpool, 19 Januarie 1955 - ) is 'n Britse dirigent.

Lewe
----

Rattle ontvang onderrig in klavier en viool, maar sy eerste pos in 'n orkes was as 'n strykinstrumentspeler. In 1971 begin hy by die Royal Academy of Music in Londen studeer, waar hy ook gereeld as dirigent optree. Tydens sy studies organiseer en dirigeer hy 'n indrukwekkende uitvoering van Gustav Mahler se *Tweede Simfonie*. 

Sy besondere talent as dirigent is deur Martin Campbell-White ontdek, wat sedertdien sy bestuurder is. In 1974, die jaar waarin hy afgestudeer het, wen hy ook die *John Player Dirigeerkompetisie*. In 1980/81 studeer hy aan die Universiteit van Oxford.

Rattle verwerf van 1980 tot 1998 groot bekendheid as dirigent van die City of Birmingham Symphony Orchestra (CBSO). Hy is mede-stigter van die Birmingham Contemporary Music Group. Hy was ook gasdirigent van die Rotterdam Filharmoniese Orkes. In 1994 word hy tot die Britse adelstand verhef met die titel van Knight Bachelor. Sedert 2002 is hy hoofdirigent van die Berliner Philharmoniker as opvolger tot Claudio Abbado. Die kontrak het tot 2018 geduur, maar reeds met ingang van die 2017-2018 seisoen is hy benoem as hoofdirigent van die Londen Simfonieorkes.

Rattle was van 1980 tot 1995 getroud met die Amerikaanse sopraan Elise Ross, by wie hy twee seuns het. In 1996 hertrou hy met die Amerikaanse skryfster Candace Allan. Sy derde vrou is sedert 2008 die Tsjeggiese mezzo-sopraan Magdalena Kožená. Hy het ook twee seuns by haar.

Literatuur
----------

* Kenyon, Nicholas: Simon Rattle: The Making of a Conductor. Faber and Faber, 1987. ISBN 0-571-14670-8.

Notas
-----


|  |  |
| --- | --- |
| Hierdie artikel is in sy geheel of gedeeltelik vanuit die Nederlandse Wikipedia vertaal. | 

 |

|  |  |
| --- | --- |
| Normdata Edit this at Wikidata | 
* BIBSYS: 99013064
* BNE: XX892099
* BNF: cb13898832k (data)
* CANTIC: a11998209
* CiNii: DA0805350X
* GND: 119124114
* IMDb: nm0711907
* ISNI: 0000 0001 0930 050X
* LCCN: n78074486
* LNB: 000039358
* MusicBrainz: 80c3bce9-0b54-409c-aa10-3b0c7dbbc597
* NDL: 00904718
* NKC: js20020318001
* NLA: 36200321
* NLK: KAC200813098
* NLP: A28298147
* NSK: 000477458
* NTA: 074419900
* RERO: 02-A003728837
* SNAC: w6q24w3n
* SUDOC: 079505465
* Trove: 1228079
* VIAF: 104156387
* WorldCat Identities: lccn-n78074486

 |
Die **Döhne-merino** is 'n Suid-Afrikaanse skaapras wat ontwikkel het uit 'n kruising van Duitse vleismerinoramme en Peppin-merino-ooie. So het 'n skaap ontstaan wat ideaal geskik is vir die produksie van sowel goeie wol as vleis.

J.J.J. Kotze was die eerste direkteur van die Landbounavorsingsinstituut Döhne by Döhne naby Stutterheim en hy het besef dat 'n skaapras nodig is wat goed sal aard in die Suurveld van die Oos-Kaap en het daarom in 1939 met daardie doel met kruisteling van skape begin.

Meer as 30 000 opregte Döhne-merino-ooie is by die stoettelersvereniging geregistreer en die meerderheid skape kom voor op plase in die Oos- en Wes-Kaap en die Vrystaat. Sedert 1998 word ook in Australië met die Döhne-merino geboer. Volwasse ooie weeg oor 'n 50 kg en ramme oor 'n 80 kg en lewer 'n 4 kg wol per jaar.

Bibliografie
------------

* afr.studbreeder.com
* McMaster, Cameron: The Dohne Merinos as a practical example of successful adaptation to environmental and economic factors. www.merino2014.com
* Snyman, M.A.: South African sheep breeds: Dohne Merino sheep. Info-pack ref. 2014/015. Grootfontein Landbounavorsingsinstituut. gadi.agric.za
* www.dohnemerino.org
**Nissan Navara** is die naam vir die D22 en D40 geslagte van Nissanbakkies wat in Asië en Suid-Afrika verkoop word; in Noord-, Sentraal- en Suid-Amerika en die Filippyne word dit as die **Nissan Frontier** verkoop. Die model is in 1997 in Japan vrygestel deur die vervanging van die D21-Nissan Hardbody bakkie. Sedert 2002 word die D22-reeks bakkie nie meer in Japan verkoop nie; die D22 se primêre mark is Noord-Amerika. Dit word tans in Nissan se fabriek in Canton, Mississippi, in die VSA gebou.

Nissan was sedert 1986 die pionier van die "Hardbody" of "Nissan Frontier". Die eerste model was die D21, beskou as 'n klein bakkie. Na meer as 10 jaar met die D21, was die tweede geslag Navara ("Hardbody" in Suid-Afrika) vervaardig vanaf 1997 tot en met 2004, wat geklassifiseer was as 'n kompakte grootte bakkie. Dit is vervang deur die groter, hoër en langer D40, wat Nissan nou as 'n middelgrootte bakkie bemark.

Die **Navara** kry sy naam van *Navarre* in die noorde van Spanje, en die Europese weergawe word in die Nissanfabriek in Barcelona gebou. Dit word in baie Europese markte as die Nissan **NP300** verkoop. Sedert November 2017 is die verwante Mercedes-Benz X-klas ook in Barcelona gebou, maar die model is in Mei 2020 gestaak.


  


|  |
| --- |
| **Huidige modelle in Europa:**
Cube ·
Datsun Go ·
GT-R ·
Juke ·
Leaf ·
Micra ·
Murano ·
Navara ·
Note ·
NV200 ·
NV400 ·
Pathfinder ·
Pixo ·
Primastar ·
Qashqai ·
X-Trail
**Huidige internasionale modelle:**
Altima ·
Armada ·
Bluebird ·
Caravan ·
Elgrand ·
Maxima ·
NV ·
Patrol ·
Rogue ·
Sentra ·
Serena ·
Skyline ·
Sunny ·
Teana ·
Tiida ·
Titan ·
Xterra ·
**Uit produksie:**
Datsun 120Y ·
Datsun 510 ·
Datsun 620 ·
300ZX ·
Almera ·
Cedric ·
Cherry ·
EXA ·
Gloria ·
Hardbody ·
Infiniti Q45 ·
Laurel ·
Prairie ·
Primera ·
Pulsar ·
Silvia ·
Stanza ·
Terrano ·
Vanette ·
Magnite ·

Nissan globale webwerf |
| *Wysig hierdie sjabloon* |


|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

Klik vir info oor hierdie sjabloon.
 |
**James Montgomery Doohan** (Vancouver, Brits-Columbië, 3 Maart 1920 – Redmond, Washington (Verenigde State), 20 Julie 2005) was 'n Kanadese akteur wat veral deur sy rol as ingenieur Montgomery Scott ("Scotty") in die Amerikaanse televisie-reeks *Star Trek* internasionale bekendheid verwerf het.

Doohan se gesin ly onder die alkoholisme van die vader, en in sy outobiografie *Beam me up, Scotty* (*Straal my op, Scotty*) onthul hy besonderhede van sy loopbaan as soldaat in Europa en as akteur in wetenskapsfiksie-films en -televisie-reekse. Hy beskryf ook sy pogings om van alkoholisme en die gevolge daarvan te ontvlug. Hy veg onder meer as offisier in die Tweede Wêreldoorlog en neem aan die Gealliëerde Magte se landing in Normandië deel.

Toe hy in 1966 die rol as "Scotty" in die Amerikaanse netwerk NBC se televisie-reeks *Star Trek* begin speel, staan hy reeds bekend as 'n gesogte akteur. In die reeks *Space Command* vertolk hy vir die eerste keer die rol van 'n ruimtevaarder.

In 1979 word die eerste rolprentteater-verfilming van *Star Trek* met Doohan as "Scotty" vertoon.

Op die ouderdom van 85 jaar beswyk James Doohan in sy huis in Redmond in die VSA-deelstaat Washington aan die gevolge van longontsteking.

Bibliografie
------------

Autobiografie
* Doohan, James; David, Peter (1996). *Beam Me Up, Scotty: Star Trek's "Scotty" in his own words*. ISBN 978-0-671-52056-4.

Wetenskapfiksie (*The Flight Engineer* reeks)
* Stirling, S. M.; Doohan, James (1996). *The Rising*. ISBN 978-0-671-87758-3.
* Stirling, S. M.; Doohan, James (1999). *The Privateer*. ISBN 978-0-671-57832-9.
* Stirling, S. M.; Doohan, James (2000). *The Independent Command*. ISBN 978-0-671-31951-9.
**Sekhukhune**, ook gespel **Sikukuni** of **Sekoekoeni** (1814 – 13 Augustus 1882) was koning van die Marota. Sy ryk was geleë tussen die Limpopo- en Vaalrivier in die hedendaagse Suid-Afrikaanse provinsie Limpopo.

Lewensloop
----------

Sekhukhune word na die dood van sy vader op 21 September 1861 koning van die Marota. Om sy ryk te versterk en te verdedig teen Europese kolonisering laat hy sy jong onderdane in blanke myne en op plase werk sodat hul salarisse gebruik kon word om gewere van die Portugese in Delagoabaai, en ook vee aan te koop.

In Mei 1876 verklaar president Thomas François Burgers van die Suid-Afrikaansche Republiek oorlog teen Sekhukhune. Sekhukhune verslaan die Transvaalse leër op 1 Augustus. 'n Volgende aanval van die *Lydenburgse Vrijwilligerskorps* word ook afgeweer. Op 16 Februarie 1877 teken die twee partye by Botshabêlô 'n vredesverdrag. Sy oorwinnings dra by tot die vertrek van Burgers en die Britse anneksasie van die Republiek in 1877.

Hoewel die Britte die Transvaalse oorlog teen Sekhukhune eers veroordeel het, het hulle na die anneksasie daarmee voortgegaan. In 1878 en 1879 word drie Britse aanvalle met sukses afgeweer totdat Sir Garnet Wolseley in November 1879 met 'n leër van Britte, Boere en 10 000 Swazis vir Sekhukhune verslaan het. Op 2 Desember word die vlugtende Sekhukhune gevange geneem en op 9 Desember word hy in Pretoria se gevangenis opgesluit.

Op 3 Augustus 1881 word die Konvensie van Pretoria onderteken, waarin in artikel 23 beveel word dat Sekhukhune vrygelaat moes word. Omdat sy hoofstad afgebrand het, trek hy na 'n plek genaamd Manoge. Op 13 Augustus 1882 word Sekhukhune vermoor deur sy halfboer Mampuru, wat beweer het dat hy die regmatige koning was. Mampuru word die jaar daarop deur die Boere gevange geneem, tot moord veroordeel en in Pretoria opgehang.
'n Shona-toordokter (n'anga) naby Groot-Zimbabwe
**Mashona** verwys na 'n inheemse Afrikastam wat vermoedelik reeds in die 16de eeu 'n groot deel van die huidige Zimbabwe bewoon het. Van hul oorsprong is egter redelik min bekend. Hulle was 'n vredeliewende volk en bekend vir hul vaardigheid in ysterwerk en in handel. Hulle het in die riviere na goud gesoek en het matte vervaardig wat hulle aan ander stamme verkoop het. Omstreeks 1840 is die land deur Matebeles binnegeval, wat die Mashona op 'n groot skaal uitgemoor het en die oorblywendes in die heuwels ingejaag het. Daar het hulle in vestings tussen die kranse gewoon. Die Matabeles het ook slawe van baie van hulle gemaak. Met die koms van die Britse Pioneer Column in 1890, is die Mashona sonder veel moeite onderwerp, maar die Matabeles het nog strooptogte op die Britte uitgevoer. In 1895 het die Mashona by die Matebeles aangesluit in die opstand teen die blankes.

Bronne
------

* Ensiklopedie van Suidelike Afrika, Eric Rosenthal, 1967
**Quintus Junius Arulenus Rusticus**, (c. 35 – 93 n.C.), is beter bekend as Arulenus Rusticus, maar word ook Junius Rusticus genoem. Hy was 'n vriend en volgeling van Thrasea Paetus, en was soos laasgenoemde 'n ywerige bewonderaar van die stoïsynse filosofie. Hy was volkstribuun in 66 n.C. die jaar wat Thrasea ter dood veroordeel is deur die Romeinse Senaat. Hy sou sy veto op die *senatus consultum* geplaas het indien hy nie deur Thrasea verhoed is nie, want dit sou sekerlik vir hom nootlottig gewees het, terwyl die aangeklaagde se lewe nie gespaar sou word nie. Hy was Praetor in die burgeroorloë na die dood van Nero, (69 n.C.), toe hy as een van die senaatsambassadeurs aan die Flawiese weermagte gewond is deur die manskappe van Petilius Cerialis. Hy het 'n besonder laat konsulskap beklee in 92 n.C. onder Domitianus, maar is in die volgende jaar ter dood veroordeel weens sy panegiriek vir Thrasea. Suetonius skryf 'n panegiriek vir Helvidius Priscus aan hom toe, maar laasgenoemde werk is deur Herennius Senecio saamgestel, soos ons van Tacitus sowel as Plinius die jongere verneem.

Kyk ook
-------

* Junia (gens)
***As-Saff*** (Arabies: الصف, "**Die Geledere**") is die 61ste soera, of hoofstuk, van die Koran. Dit bevat 14 ajat, of verse, en is vermoedelik in Medina aan Mohammed geopenbaar. Die naam van die hoofstuk kom uit vers 4.

Hadit
-----

Abdullah ibn Salam, 'n Metgesel van Mohammed, vertel: "'n Groep Metgeselle van die Boodskapper van Allah het gesit en praat, en ons het gesê: ‘As ons geweet het van watter daad Allah die heel meeste hou, sou ons dit gedoen het.’ En Allah, die Allermagtige, het onthul: 'Wat ook al in die hemele is, en wat ook al op die aarde is, dit verheerlik Allah; en Hy is die Allermagtige, die Allerwyse. O julle gelowiges! Waarom sê julle wat julle nie doen nie?' (As-Saff 1-2).

Opsomming
---------

Uit vers 1 is dit duidelik alle dinge in die heelal verheerlik God. In vers 2-4 word Moslems aangemoedig om gelowig te wees en vir Islam te veg. In vers 6 profeteer Jesus 'n Boodskapper met die naam Agmad, maar hy is verwerp. Later word vertel van die beloning van dié wat vir die geloof veg.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |  |
| --- | --- | --- |
| Vorige soera:**Al-Mumtahana** | **Die Koran** | Volgende soera:**Al-Jumu'ah** |
| Soera As-Saff |
| 1
2
3
4
5
6
7
8
9
10
11
12
13
14
15
16
17
18
19
20
21
22
23
24
25
26
27
28
29
30
31
32
33
34
35
36
37
38
39
40
41
42
43
44
45
46
47
48
49
50
51
52
53
54
55
56
57
58
59
60
61
62
63
64
65
66
67
68
69
70
71
72
73
74
75
76
77
78
79
80
81
82
83
84
85
86
87
88
89
90
91
92
93
94
95
96
97
98
99
100
101
102
103
104
105
106
107
108
109
110
111
112
113
114 |

|  |  |
| --- | --- |
| Normdata Edit this at Wikidata | 
* LCCN: n2011033043
* SUDOC: 241156653
* TDVİA: saf-suresi
* VIAF: 181224291
* WorldCat Identities (via VIAF): 181224291

 |
Die Sewanmeer met die Sevanavank-skiereiland
Die verskillende weerstoestande en wolke skep die meer in 'n kleurespel om
Die **Sewanmeer** (Armeens Սևանա լիճ, *Sevana lich*) is die grootste meer in Armenië en die Kaukasusgebied met 'n wateroppervlakte van 940 km² en 'n watervolume van 34 miljard m³. Sy bekken beslaan sowat 5 000 km². Met tussen 1 900 en 2 000 meter bo seevlak is dit een van die grootste bergmere ter wêreld wat deur 28 riviere en bergstroompies gevoed word. Net sowat tien persent van die natuurlike waterafvoer word deur die Hrazdan-rivier gedreineer. Die oorgrote res verdamp.

Saam met die Van- en die Urmiameer is die Sewanmeer oorspronklik as een van die drie groot mere van die historiese Koninkryk Armenië beskou. Tans is dit die enigste van hierdie drie waterliggame wat nog op die staatsgebied van die huidige Republiek van Armenië geleë is. Die Sevanavank-skiereiland was vroeër 'n eiland naby die noordelike oewer wat vir sy gelyknamige klooster en as bedevaartsoord bekend staan.

Vandag is die Sewanmeer 'n gewilde bestemming vir toeriste en bewoners van Jerewan wat van die somerhitte wil ontsnap. Langs sy oewer het 'n toeristiese en geneeskundige infrastruktuur met hotelle, sanatoriums, somerhuise en watersportgeriewe ontstaan. Die watertemperatuur beweeg in die somermaande tussen 17 en 24 °C. Die meerwater is deursigtig tot 'n diepte van elf meter.

Ligging
-------

Die Sewanmeer is in die provinsie Gegharkunik in Sentraal-Armenië geleë. Die meer het in die krater van 'n uitgedoofde vulkaan gevorm en word omring deur hoë bergpieke. Dit bestaan uit twee dele, die Groot Sewanmeer (met 'n maksimale diepte van 58,7 m) en die Klein Sewanmeer (met 'n maksimale diepte van 98,7 m).

Die natuurlike ekostelsel van die meer is deur die mens ingrypend verander nadat meer water vir besproeiingsdoeleindes en kragopwekking gebruik is. So was die oorspronklike oppervlakte dekades gelede nog meer as 1 300 km² met 'n gemiddelde waterdiepte van 95 m, 'n oewerlyn van 260 km en 'n watervolume van 58 km³.
**Asaa/Aså** is aan die ooskus van Noord-Jutlandstreek geleë in Aså-Melholt. Dit is 'n dorpie met 1 201 inwoners (2012) en is geleë in die Brønderslev-munisipaliteit.

Asaa is 'n klein vissersdorpie by Kattegat, met 'n kenmerkende eilandhawe aan die einde van 'n 450 meter lange dam (gebou in 1896). Dit is ook 'n gewilde vakansieoord vir kampeerders, watersportgeesdriftiges en somervakansiegangers. Vanaf 1914-1968 het die dorp 'n spoorweg Fjerritslev-Frederikshavn asook 'n spoorverbinding genaamd Asaabanen gehad wat kon loop tot in Dronninglund en daarna verder na Aalborg.

Asaa is ongeveer 7 kilometer van Dronninglund, byna 19 van Hals, 24 van Sæby en 39 van Aalborg.

Naam
----

Die dorpsnaam se herkoms en betekenis is onseker, maar daar is glo 'n verbinding gemaak tussen die Ouddeense "asa" (*gis*, *swel*) en "å" (*stroom*), as beskrywing van die stroom. Die amptelike spelwyse het die gebruik van "å" aanbeveel, maar "aa" is waarskynlik ook toegelaat. Die dorp se naamskrywe word nie spesifiek vermeld in die spelwoordeboek nie. Brønderslev-munisipaliteit gebruik al twee spelvorme, maar meestal met "aa". Post Danmark (die Deense poswese) het reeds in die 1980's Asaa met 'n dubbel-a gespel.

Asaa is ook bekend onder die naam "die Ooskus se pêrel".

'n Straat in Asaa
In kwantumfisika, verwys die **Heisenberg onsekerheidsbeginsel** na die stelling dat die waarneem van die posisie van 'n partikel in 'n klein deel van ruimte die momentum daarvan onseker maak; en teenoorgesteld as die momentum presies gemeet word is die posisie van die partikel onseker.

In kwantummeganika het die posisie en momentum van partikels nie presiese waardes nie, maar eerder 'n waarskynlikheidsverspreiding. Daar bestaan geen toestande waar 'n partikel oor beide 'n definitiewe posisie én 'n definitiewe momentum beskik nie. Hoe nouer die waarskynlikheidsverspreiding van die posisie is, hoe wyer word die momentum s'n. 

Fisies vereis die onsekerheidsbeginsel dat wanneer die posisie van 'n atoom gemeet word met 'n foton, die weerkaatsde foton die momentum van die atoom met 'n onsekere hoeveelheid sal verander wat omgekeerd eweredig sal wees aan die akkuraatheid van die meting van die posisie. Die mate van die onsekerheid kan nooit laer wees as die beperking wat deur die beginsel daargestel is nie, ongeag van die eksperimentele opstelling.

'n Wiskundige stelling van die beginsel is dat elke kwantumtoestand die eienskap het dat die kwadratiese gemiddelde afwyking van die posisie vanaf sy gemiddelde (die standaardafwyking van die X-verspreiding):

{\displaystyle \Delta X={\sqrt {\langle X^{2}\rangle -\langle X\rangle ^{2}}}\,}
vermenigvuldig met die kwadratiese gemiddelde afwyking van die momentum vanaf sy gemiddelde (die standaardafwyking van P):

{\displaystyle \Delta P={\sqrt {\langle P^{2}\rangle -\langle P\rangle ^{2}}}\,}
nooit kleiner kan wees as die klein vaste veelvoud van Planck se konstante nie:

{\displaystyle \Delta X\Delta P\geq {\hbar \over 2}}
Embleme van *Transport for London* en die *City of London* by 'n bushalte
Uitsig oor die *City of London* in 2018, met nuwe wolkekrabbers in aanbou
*Leadenhall Market*
Die City of London het 'n besondere bekoring danksy die ongewone samespel van Middeleeuse straatpatroon en ultramoderne wolkekrabber-boukuns
Die **City of London** is 'n stad en seremoniële graafskap in Londen. Vanaf die 1ste eeu n.C. toe die Romeine hier 'n nedersetting gevestig het, tot die Middeleeue het dit die grootste deel van Londen beslaan, maar daarna het die stad ver buite die City se grense begin uitbrei. Die City of London beslaan tans net 'n klein deel van die Britse hoofstad, alhoewel dit 'n belangrike distrik van Sentraal-Londen bly. Naas die aangrensende City of Westminster is dit een van twee Londense distrikte wat stadstatus het.

Oud en nuut – St. Ethelburga-parogiekerk, Bishopsgate, met 30 St Mary Axe ("The Gherkin") in die agtergrond
*Gherkin lurkin*… Bury Street EC4
Die City is verskeie kere deur brandrampe getref. Die Groot Brand van Londen, wat in September 1666 vier dae lank gewoed het, het groot dele van die historiese middestad met sowat 13 200 wonings verwoes en nege menselewens geëis – een jaar nadat sowat 68 000 Londenaars slagoffers van die Groot Plaag geword het. In die 20ste eeu is Londen in die Eerste en Tweede Wêreldoorlog deur Duitse bomaanvalle getref. Gedurende die sogenaamde Slag van Engeland, wat in 1940 begin het, het duisende bewoners tydens 'n reeks nagtelike lugaanvalle, wat in die volksmond die *Blitz* genoem is, in die ruïnes van hul huise gesterf.

Vandag kontrasteer Victoriaanse geboue in doolhof-straatjies (die straatpatroon het sedert die Middeleeue onveranderd gebly) met die skitterende glasfasades van hipermoderne kantoorgeboue. Sowat 400 000 Londenaars stroom elke dag as pendelaars na die City, een van die belangrikste finansiële distrikte ter wêreld, maar saans verander die distrik in 'n rustige plek. Slegs enkele duisend bewoners het in die histories digbevolkte middestad oorgebly. Kerkgeboue, waarvan baie deur die befaamde argitek Christopher Wren ná die Groot Brand van 1666 ontwerp is, is die laaste getuies van die City se verlede as volkryke woonbuurt. Wren se meesterwerk, *St Paul's Cathedral*, oorheers steeds die City se stadsilhoeët.

Vandag staan die City of Square Mile, soos dit vanweë sy klein oppervlak van een vierkante myl dikwels genoem word, as die wêreld se leidende finansiële distrik bekend. Hier het ook instellings soos die Bank van Engeland en die Londense Effektebeurs hul setels. Die vestiging van 'n tweede Londense sakekern in Canary Wharf, sowat vier kilometer oos van die City, het nie sy rol as finansiële sentrum aangetas nie. Gedurende die 19de eeu was die City daarnaas ook die wêreld se voorste sake- en handelspilpunt.

Verskeie bedrywe word met sekere buurte in die City of London verbind. So is die hoofkwartiere van versekeringsmaatskappye veral aan sy oostelike kant saamgetrek, terwyl regsinstellings hul setels in die gebied van Temple en Chancery Lane het. Hier is die Inns of Court geleë waarvan twee, Inner Temple en Middle Temple, binne die City se grense geleë is.
Die **Civic Warriors of Maruleng (CWM)** is 'n politieke party in Limpopo, Suid-Afrika.

Die party het drie setels in die Maruleng Plaaslike Munisipaliteit in die 2016 munisipale plaaslike verkiesings gewen, op 'n platform van landelike ontwikkeling en die bestryding van misdaad en korrupsie.

Die party het verskeie dade van korrupsie in Maruleng beklemtoon. In Januarie 2018 het die Civic Warriors of Maruleng 'n saak uitgewys waar die munisipaliteit 'n enkele vragmotor vir R500 000 per maand huur.

Die party betwis slegs die Limpopoprovinsie in die 2019 algemene verkiesing.

Moord op Mapampole Hendrick Shai
--------------------------------

Partypresident Mapampole Hendrick Shai is in Februarie 2017 buite die landdroshof van die Naphuno-landdroshof vermoor. Hy was destyds in die hof aangekla van taxi-geweld. Daar word geglo die aanval was 'n wraakaanval. Shai se neef, Jeffrey Morema, het gesê Shai was 'n toegewyde gemeenskapsaktivis en het geglo die moord is uitgevoer deur diegene wat "bevrees was vir sy nuwe politieke party".
**Daan Coetzer** (gebore 1 Desember 1933 in Rustenburg) is ’n Afrikaanse skrywer. Hy is bekend vir sy roman *Bravo Oscar Pappa.*

Lewe en werk
------------

Daniël Johannes Coetzer is op 1 Desember 1933 op die plaas Lennoxkraal in die Rustenburg distrik gebore. Hierdie plaas is sowat 20 kilometer wes van Northam. Hy word groot op die plaas Rietfontein 927, wat sowat 50 kilometer noord van Swartruggens geleë is. Sy hele laerskoolopleiding (tot met standerd ses) ontvang hy aan die plaasskool Holfontein Laerskool en gaan dan in 1948 na die Hoërskool Rodeon op Swartruggens, waar hy standerd agt voltooi. Op skool blink hy uit in sport en stel onder andere ’n onder 17 Wes-Transvaalse rekord vir hoogspring op, terwyl hy ook rugby speel vir die skool se eerste span. Weens langdurige siekte herhaal hy standerd sewe en in 1950 verloor sy ouers feitlik al hulle besittings in ’n brand. Hy is genoodsaak om daarvandaan vir homself te sorg en sluit dan aan die begin van 1951 by die polisiediens in Pretoria aan. Hy is ongelukkig met die werk wat hy by die polisie moet doen en koop homself na sy opleiding uit. Op 1 Junie 1951 aanvaar hy dan ’n pos by die Universiteit van Pretoria, waar hy as leerling tegnikus begin werk in die Departement Anatomie van die Fakulteit Veeartsenykunde. Op 2 Julie 1955 trou hy met Anna Johanna Maria Ferreira en uit die huwelik word vier seuns gebore.

In 1961 behaal hy deur deeltydse studie die Nasionale Senior Sertifikaat by die Pretoria Tegniese Kollege en in 1962 kwalifiseer hy as navorsings-tegnikus in vergelykende Anatomie by die Fakulteit Veeartsenykunde. In 1984 verwerf hy ’n goue diploma in Laboratoriumbestuur by die Suid-Afrikaanse Instituut vir Mediese Navorsing. Hy beklee die pos van Beheertegnoloog by die Fakulteit Veeartsenykunde.

Skryfwerk
---------

Sy roman *Bravo Oscar Pappa* word in 1992 eervol vermeld tydens die toekenning van die ATKV-prys vir goeie gewilde prosa. Dit is ’n spanningsvolle aksieroman wat tydens die bosoorlog afspeel, waar lokval en teen-lokval mekaar vinnig opvolg en alles opbou tot ’n verrassende einde. Hy gebruik die interessante tegniek om uiters geheime teleksboodskappe tussen polisiemanne onderling en die Minister van Polisie te gebruik om hulle rol te verduidelik en die noodsaaklike agtergrond te verskaf.

Publikasies
-----------

| Jaar | Publikasies |
| --- | --- |
| 1991 | *Bravo Oscar Pappa* |

Bronnelys
---------

### Internet

* Die Burger:

### Ongepubliseerde dokumente

* Coetzer, D.J. Lewenskets Nasionale Afrikaanse Letterkundige Museum en Navorsingsentrum (NALN)  Bloemfontein 15 Oktober 1986

### Resensies

1. ↑  De Bruin, Philip. Beeld, 10 Junie 1991
Die **SS City of Lincoln** was 'n Britse vragskip van 8039 ton wat in die vroeë oggendure van 9 November 1946 by Quoin Point in die Overberg gestrand het. Aan boord was 'n vrag splinternuwe motors. Dit het gelei tot een van die grootste bergingspogings ooit in Suid-Afrika.

Die skip is in 1938 gebou en het in die Tweede Wêreldoorlog verskeie reise na Malta onderneem. Aan die einde van 1946 was dit onderweg na Suid-Afrika met 13 nuwe motorvoertuie vir die besoek van koning George VI in 1947 aan die land. Toe die skip in die moeilikheid beland, beveel die kaptein dat verskeie van die motors oorboord gegooi word om die skip ligter te maak. Dit was tevergeefs.

Die Nederlandse bergingspesialis, kapt. Dirk van Delden, en sy assistent sterf beide tydens 'n ontploffing. Boonop strand altwee die sleepbote wat gestuur is om die vrag te red en die skip te probeer vlot maak. Uiteindelik is die skip op 10 Maart 1947 na Kaapstad gesleep. Daar is dit afgetakel en die res van die wrak is in Mei 1950 by Robbeneiland deur die lugmag gekelder.

Bibliografie
------------

* www.geocaching.com
* www.upclosetours.co.za
| **Eberswalde**

 |
| --- |
| **Kaart** | **Wapen** |
|  |
|  |
|  |
| **Historiese wapen** |
|  |
|  |
|  **Land** |  Duitsland |
|  **Deelstaat** |  Brandenburg |
|  **Distrik** | Barnim (BAR) |
|  **Koördinate** | 52°50′N 13°49′O﻿ / ﻿52.833°N 13.817°O﻿ / 52.833; 13.817 |
|  **Stigting (eerste verwysing)** | 1276 |
|  **Stadstatus** | 1911 |
|  **Oppervlakte:** |   |
|  - Totaal | 93,5 vk km |
|  **Hoogte bo seevlak** | 25 m |
|
|
|  **Bevolking:** |   |
|  - Totaal (31 Desember 2011) | 40 944 |
|  - Bevolkingsdigtheid | 437,9/vk km |
|  **Tydsone** | UTC +1 (MET) |
|  - Somertyd | UTC +2 |
|  **Klimaat** |   |
|  - Tipe | Gematigde klimaat |
|  - Gemiddelde jaarlikse temperatuur | -°C |
|  - Gem. temp. Januarie/Julie | -°C |
|  - Gemiddelde jaarlikse neerslag | - mm |
|  **Burgemeester** | Friedhelm Boginski (FDP) |
|  **Amptelike Webwerf** | *Eberswalde* |
|

**Eberswalde** is die administratiewe setel van die distrik Barnim in die Duitse deelstaat Brandenburg. 

Die stad is op die noordelike rand van die Barnim-plato geleë. Die Federale Roete (Bundesstraße) 167 loop net soos die Oder-Havel- en Finow-kanaal in wes-oostelike rigting deur die stadsgebied. Eberswalde se geografiese ligging het 'n sentrale rol in die stad se geskiedenis gespeel wat oor sewe eeue uit oorspronklik sewe nedersettings ontwikkeling het en tans oor 'n lengte van tien kilometer strek.

Sedert die vroeë 14de eeu het die handelspad tussen Berlyn, Frankfurt (Oder) en Stettin deur Eberswalde geloop. Hier is alle skeepsvragte van die Oderrivier gestapel en op ander skepe gelaai. Ystererts, hout en water was volop in die gebied sodat Eberswalde 'n geskikte nedersetting vir die stigting van 'n verskeidenheid nywerhede was. Die plaaslike papiermeul is reeds sedert 1532 in bedryf. Vanaf 1603 is koper, yster en blik hier verwerk en die eerste Finowkanaal gebou.

Gereformeerde Switserse immigrante het in 1691 nuwe metaalbedrywe in Eberswalde gevestig. Tydens die heerskappy van Frederik II het messmede uit die Rynland en die Ruhla-streek hul ambag in die stad begin beoefen. Die stadsbuurt *Ruhlaer Vorstadt* en talle burgerhuise herinner aan dié periode.

In die 19de eeu was Eberswalde 'n welvarende nywerheidsstad wat die bou van indrukwekkende geboue soos die Leeuefontein (*Löwenbrunnen*) op die markplein (1836), die Neogotiese Johanniskerk, die raadsaal in die Neorenaissance-styl en die stedelike museum (1905) kon bekostig. Die skilder Karl Blechen het reeds in 1834 die "Ysteraanleg naby Eberswalde" geskilder - 41 jaar voordat die bekende kunstenaar Adolph Menzel sy eerste bekende skildery van 'n nywerheidslandskap geskep het. Tans is die 14de eeuse Maria-Magdalena-kerk, wat onder invloed van die Chorin-klooster ontstaan het, en die 13de eeuse Georgen-hospitaal (wat intussen as konsertsaal dien) die belangrikste argitektoniese besienswaardighede.

Eberswalde is steeds 'n belangrike sentrum van die metaalbedryf. Intussen speel ook nuwe tegnologieë en dienste 'n beduidende rol in die plaaslike ekomomie. Die stad is daarnaas die setel van 'n *Fachhochschule* (Universiteit vir Toegepaste Wetenskappe).